CELEX: 62009CA0316
Language: bg
Date: 2011-05-05 00:00:00
Title: Дело C-316/09: Решение на Съда (трети състав) от 5 май 2011 г. (преюдициално запитване от Bundesgerichtshof — Германия) — MSD Sharp & Dohme GmbH/Merckle GmbH (Лекарствени продукти за хуманна употреба — Директива 2001/83/ЕО — Забрана за рекламиране сред широката общественост на лекарствени продукти, които са достъпни единствено по медицинско предписание — Понятие за реклама — Данни, предоставени на компетентния орган — Данни, достъпни в интернет)

25.6.2011   
            
            
               BG
            
            
               Официален вестник на Европейския съюз
            
            
               C 186/3
            
         Решение на Съда (трети състав) от 5 май 2011 г. (преюдициално запитване от Bundesgerichtshof — Германия) — MSD Sharp & Dohme GmbH/Merckle GmbH
   (Дело C-316/09) (1)
   
   (Лекарствени продукти за хуманна употреба - Директива 2001/83/ЕО - Забрана за рекламиране сред широката общественост на лекарствени продукти, които са достъпни единствено по медицинско предписание - Понятие за реклама - Данни, предоставени на компетентния орган - Данни, достъпни в интернет)
   2011/C 186/05
   Език на производството: немски
   
      Запитваща юрисдикция
   
   Bundesgerichtshof
   
      Страни в главното производство
   
   
      Ищец: MSD Sharp & Dohme GmbH
   
      Ответник: Merckle GmbH
   
      Предмет
   
   Преюдициално запитване — Bundesgerichtshof — Тълкуване на член 88, параграф 1, буква а) от Директива 2001/83/ЕО на Европейския парламент и на Съвета от 6 ноември 2001 година за утвърждаване на кодекс на Общността относно лекарствени продукти за хуманна употреба (ОВ L 311, стр. 67; Специално издание на български език, 2007 г., глава 13, том 33, стр. 3) — Забрана на рекламирането на лекарствени продукти сред населението, ако те се отпускат само с лекарско предписание — Понятие за реклама — Реклама на лекарствен продукт, при която достъп до информация имат единствено лицата, които сами я потърсят в Интернет и която включва само данните, предоставени на компетентния орган в рамките на процедурата по издаване на разрешение за търговия с посочения лекарствен продукт и достъпни за пациентите при покупка на продукта
   
      Диспозитив
   
   Член 88, параграф 1, буква а) от Директива 2001/83/ЕО на Европейския парламент и на Съвета от 6 ноември 2001 година за утвърждаване на кодекс на Общността относно лекарствени продукти за хуманна употреба, изменена с Директива 2004/27/ЕО на Европейския парламент и на Съвета от 31 март 2004 г., трябва да се тълкува в смисъл, че не забранява разпространението в уебсайт от страна на фармацевтично предприятие на информация относно лекарствени продукти, предмет на лекарско предписание, когато информацията е достъпна на сайта само за търсещите я целенасочено и когато разпространението се състои единствено в точно възпроизвеждане на опаковката на лекарствения продукт съгласно член 62 от Директива 2001/83, изменена с Директива 2004/27, както и в буквално и пълно възпроизвеждане на листовката с упътването или на обобщението на характеристиките на продукта, които са одобрени от компетентните органи в областта на лекарствените продукти. Обратно, забранено е разпространението в подобен сайт на информация относно лекарствен продукт, която е била предмет на подбор или преаранжиране от страна на производителя, които могат да се обяснят единствено с рекламна цел. Запитващата юрисдикция следва да установи дали и в каква степен разглежданите в главното производство дейности съставляват реклама по смисъла на Директива 2001/83, изменена с Директива 2004/27.
   
      (1)  ОВ C 267, 7.11.2009 г.